החוג ללימודי מזרח אסיה
סילבוס לשנת הלימודים תשס"ג

קורסי חובה

06871001:	מבוא לתולדות סין
ד"ר אסף גולדשמידט
Introduction to the History of Chinese Civilization

הציביליזציה הסינית עיצבה את חייהם של מאות מיליוני בני אדם לאורך אלפי שנים במדינות מזרח-אסיה. בימינו אלה היא הולכת ותופסת מקום מרכזי יותר ויותר גם בעולם המערבי. בשיעור זה נסקור את התפתחותה של הציביליזציה הסינית, מראשיתה באלף השני לפנה"ס ועד לאמצע המאה התשע-עשרה. נבחן את המאפיינים התרבותיים, החברתיים והפוליטיים של הציביליזציה הסינית, ונעמוד על גילויים של אחדות ושוני בעולם הסיני.

06871002:	מבוא לתולדות יפן
ד"ר אירית אורבוך
Introduction to the History of Japanese Civilization

פרקים נבחרים בהיסטוריה התרבותית של יפן מראשיתה ועד אמצע המאה התשע-עשרה. מושגי מפתח מתחומי ההיסטוריה, האנתרופולוגיה, הדת, הפילוסופיה, האסתטיקה, והאמנות היפנית המסורתית.

06871003:	מבוא לתולדות הודו
ד"ר יגאל ברונר
Introduction to South Asian Civilization

בשיעור זה נסקור את התפתחותה של הציביליזציה בתת היבשת ההודית, החל ממקורותיה הקדומים ועד להתגבשותה של לאומיות הודית מודרנית תחת השלטון הקולוניאלי של אנגליה.
תת היבשת ההודית היא עולם רחב ומורכב, שעד לביסוס השלטון הבריטי במאה ה- 19 לא זכה לאחדות פוליטית. זהו עולם שהמגוון הלשוני בו הנו (ותמיד יהיה) עצום, כמו גם השוני במנהגים ובפולחן. מה איפה, אם בכלל, מאחד את העולם הזה מבחינה תרבותית, דתית, שלטונית רעיונית? זוהי השאלה עליה ננסה לענות במהלך שיעור המבוא.

06871100:	תרגיל מבואי סין

בתרגיל זה נקרא וננתח יחד טקסטים חשובים שנכתבו בסין המסורתית בתחומי הפילוסופיה, הדת, ההיסטוריוגרפיה והספרות.

06871200:	תרגיל מבואי יפן

סקירת תרבות יפן המסורתית מהזמן העתיק ועד המאה ה19- דרך קריאת מבחר טקסטים יפניים מקוריים בתרגום. הטקסטים ייצגו מגוון תחומים בתרבות יפן, ביניהם המיתולוגיה, ההיסטוריה, הפילוסופיה, האסכולות הדתיות, האמנות, השירה והספרות היפנית.

06871300:	תרגיל מבואי הודו

בתרגיל זה נקרא וננתח יחד טקסטים חשובים במסורת התרבותית של הודו העתיקה, מתחומי הדת, הספרות והפילוסופיה.

שיעורים מונוגרפיים סמסטר א'

06872001:	תולדות יפן המודרנית 
ד"ר מירון מדזיני 
History of Modern Japan

השיעור יעסוק בתולדות יפן מתום תקופת טוקוגאווה (אמצע המאה ה-19) ועד ימינו אלה. 
במוקד הדיון הרסטורציה של מייג'י, המודרניזציה של יפן, צמיחתה של יפן כמעצמה עולמית, מאמציה לכונן דמוקרטיה בשנות העשרים של המאה הנוכחית, התדרדרותה  למשטר צבאי שהוביל אותה למפלה מוחצת במלחמת העולם השניה. בחלק השני של הקורס תסוקר תקופת הכיבוש, שובה של יפן למשפחת העמים  ועלייתה כמעצמה אדירה והסיבות שהובילו לכך. הדגש יהיה על התפתחויות פנימיות, מדיניות החוץ והזיקה בין השניים.
חובות השיעור: נוכחות במפגשים, בחינה  מסכמת על חומר ההרצאות וקריאת חובה.

06872104:	דרך האמצע הבודהיסטית – מבט קיצוני
פרופ' שלמה בידרמן

שיעור זה יעסוק בהתפתחותה של עמדתה הספקנית של אסכולת המדיאמיקה במהאיאנה בודהיזם. לאחר מבוא שבו ייסקרו שלבי ההתפתחות הטקסטואליים והרעיוניים של המדיאמיקה, נקרא (בתרגום) קטעים מתוך ה- מדיאמיקה קאריקה ומתוך הויגרהא-ויאוורטאני של נגרג'ונה. עיקרו של השיעור יוקדש להבהרת משמעותה של ה"ריקות" בהגותה של אסכולה זו.

06182698:	שנקרה כמות שהוא
מר דני רוה

בשיעור זה נבקש לגלות מיהו באמת שנקרה, או לשון אחרת: "לשרטט קלסטרון" של מי שהמסורת ההודית רואה כגורו, "קדוש" ואפילו רפורמטור חברתי, ואילו המחקר האקדמי מציגו כפילוסוף ההודי בה"א הידיעה, "עמיתם ההודי" של אפלטון וקאנט. 
תחילה נעיין בשנקרה-דיגויג'יה, סיפור עממי מן המאה ה- 18 המציג את "שנקרה-של-המסורת". אחר כך נקרא קטעים מתוך הבהאשיה (הפרשנות) לברהמה-סוטרה ולבהגווד-גיטא ומתוך אופדשה-סאהסרי ("אלף ההנחיות"), שלוש יצירות המיוחסות ל"שנקרה הפילוסוף". באמצעות טקסטים אלה ננסה לפגוש את שנקרה כמות שהוא, מבלי להטיל עליו מתודולוגיה, סכמות והגדרות מלבד אלה שלו עצמו.

06872110:	תרבות חומרית והתפתחות חברתית בסין המסורתית 
ד"ר גידי שלח

לימוד ההיסטוריה של סין, כמו של ציביליזציות אחרות שלהן מסורת ארוכה של כתיבה היסטורית, מתמקד לרוב במסמכים כתובים תוך התעלמות ממקורות אינפורמציה נוספים. חפירות ארכאולוגיות מדעיות החלו מאז שנות השלושים של המאה הנוכחית לחשוף את עברה של סין. קצב החפירות המוגבר בעשרים השנים האחרונות מרחיב את תמונת ההיסטוריה הסינית ומעלה מקורות אינפורמציה חדשים המאפשרים הצצה לתחומים שלפני כן היו חסומים בפני המחקר. הקורס ידון בתרבות החומרית של סין מהתקופה הפרה-היסטורית ועד לתקופה הקיסרית ובקשר שבין ההתפתחויות החומריות להתגבשות התרבות והחברה בסין המסורתית. הקורס יתמקד בקשר שבין התרבות החומרית שנחשפה בחפירות באזורים השונים של סין לבין הבנתנו את ההתפתחויות החברתיות שחלו בסין בתקופה הקדומה והקלאסית. דגש מיוחד יושם על דפוסי הביטוי האומנותיים הייחודיים לתרבותה של סין. 

06872112:	המהפכה הכלכלית בסין במאות 14-9
ד"ר אסף גולדשמידט

תקופת הטאנג המאוחרת יחד עם תקופת הסונג היוו זמן של שינויים מסיביים בחברה, בכלכלה, בפוליטיקה ובתרבות. בתארו את שושלת הסונג אומר ההיסטוריון הנודע Jacques Gernet: 
"אין ולו סקטור יחיד בחיים הפוליטיים, חברתיים, או כלכליים בין המאות ה –11 וה –13 שלא השתנה באופן רדיקאלי בהשוואה לתקופות מוקדמות יותר. אין זה שינוי בקנה מידה בלבד (גידול אוכלוסייה, צמיחה בייצור או הרחבת היקף סחר הפנים והחוץ) אלא שינוי באופי הדברים. הרגלים פוליטיים, החברה, אופי המעמדות והקשרים ביניהם, הצבא, הקשר בין העיר לספר ודפוסי הכלכלה כלל אלו היו שונים במהות מזמן שושלת הטאנג האריסטוקרטית אשר יש המתייחסים אליה כתקופת ימי הביניים. עולם חדש נולד בסין בתקופת הסונג, עולם אשר מאפייניו היסודיים הם אלו של סין בתקופה המודרנית."
בקורס זה אנו ננסה לענות על השאלה האם השינויים בסונג אכן מהווים מהפיכה ואם כן מה היו הגורמים שהביאו למהפכה החברתית-פוליטית-כלכלית בסין בתקופת שושלת הסונג (960-1276), מהפיכה אשר בעקבותיה הפכה הכלכלה הסינית במאה ה - 11 למתקדמת בעולם.
קורס אנו ננתח את התהליכים החברתיים, הפוליטיים, הפילוסופים, והדתיים שהתרחשו בין שושלות הטאנג והסונג. 
הקורס יתבסס על דיונים שיתבססו על קריאת מאמרים וקטעי מקור מתורגמים לאנגלית.

06872014:	פולחן, מחשבה, אמונה: דת ביפן המסורתית
ד"ר אירית אורבוך
Ritual, Thought, Faith: Religion in Traditional Japan

בשיעור זה נסקור את תולדות הדתות ביפן המסורתית, מהתקופה העתיקה ועד תחילת המאה 
ה- 19. הקורס יעקוב אחרי השינויים החברתיים, ההתפתחויות הרעיונית ויצירת האסכולות השונות בדתות יפן לאורך ההיסטוריה. בקורס יידונו בעיות מהותיות להבנת הדת ביפן, כגון: "דת יפן" או "דתות ביפן"; יחסי הגומלין בין הדת ה"טבעית" לבין המסורות ה"מיובאות" (הדאואיזם, הבודהיזם, הקונפוציוניזם, נצרות); יחסי דת-מדינה, דת וחברה, דת ואמנות; וההשפעות הדתיות בעיצוב תרבות יפן המסורתית לתקופותיה השונות.

06872062:	אדריכלות וסביבה ביפן
אדריכל מר אריה קוץ
Japanese Architechtour and its Environs

הקורס יעסוק בהתפתחות האדריכלות והגן היפני לאורך ההיסטוריה, בעיקר בהקשר האדריכלי האסתטי. במהלך הקורס יומחשו השפעות של אקלים וסביבה ושל התפתחות תרבותית ומגע עם תרבויות אחרות על התהוותה של תפיסת החלל ועל מכלול היצירה האדריכלית ביפן. 
ההרצאות ילווו בכמות גדולה של שקופיות מדוגמאות חיות של אדריכלות מזרח אסיה בכלל ואדריכלות יפנית בפרט, מהמאה השמינית לספירה ועד לשנה זו. 

נושאי הקורס:
1.	אקלים טבע ואדם 
·	התנאים הסביבתיים כרקע ליחס האדם לטבע ומרכזיות הטבע במכלול היצירה היפנית.

2.	הבית היפני
·	בית המגורים במזרח אסיה כתגובה לטבע ולאקלים וכהתגלמות יחס האדם לטבע.
·	תפיסת החלל היפנית כפי שהיא משתקפת באדריכלות בית המגורים המסורתי.

3.	אדריכלות דתית
·	ההשתנות של האדריכלות הבודהיסטית לאורך היסטוריה ובמעבר מהודו ועד ליפן, דרך סין.
·	גלי ההשפעה של סין על יפן ודרך קליטתם בתרבות היפנית ותגובת הנגד של התרבות היפנית כפי שבאה לידי ביטוי בפתרונות אדריכליים מיוחדים לאורך התקופות השונות.

4.	"דרך התה"
·	הפילוסופיה החברתית והאסתטית של המאה ה- 16 ביפן והשפעתה על האדריכלות היפנית של התקופה ("בית התה" היפני) ושל המאות הבאות.

5.	הגן היפני
·	ההתפתחות של הגן היפני, מקורות ההשפעה וההשראה של יוצריו והגישות האסתטיות המשתקפות בגנים היפניים לאורך ההיסטוריה.
·	הגן היפני כדוגמה לעיצוב אדריכלי המונע על ידי הכוונה לתכנן חוויה כוללת למען האדם הנע במרחב.

6.	אדריכלות יפנית מודרנית
·	אדריכלות יפנית מסוף המאה ה- 19 - מחיקוי מקורות זרים ועד הפיכתה למקור לחיקוי.

7.	אדריכלות עכשווית ביפן
·	נושאים מרכזיים באדריכלות היפנית של סוף המאה העשרים.

עבודת גמר:
בסיום הקורס תוגש עבודה של תיעוד וניתוח של יצירה אחת לפי בחירת הסטודנט. תיעוד וניתוח היצירה יהיו מבחן להבנת החומר הנלמד ויישומו בתהליך של  ניתוח יצירה אדריכלית ספציפית.

06872098:	התיאטרון היפני 
ד"ר צביקה סרפר
Japanese Theater

הקורס יעסוק בהתפתחות הסינקרטיסטית (מיזוג יסודות שונים לאחדות אחת), ובאסטתיקה הייחודית שהתפתחה עם השנים בז'אנרים השונים ש התיאטרון היפני. דגש מיוחד יינתן לתיאטרונים הקלאסיים: הנו והקיוגן (תיאטרוני האריסטוקרטיה), הקבוקי (התיאטרון העממי), והבונרקו (תיאטרון הבובות). בתחום התיאטרון המודרני יינתן דגש לתיאטרון האוונגרד וריקוד הבוטו שהתפתחו בשנות השישים והשבעים של המאה העשרים.
השיעור סגור לתלמידים שלמדו בעבר עם המרצה את השיעור" מבוא לתיאטרון מזרח אסיה". 

06872108:	מקומו של השונה בחברה היפנית
גב' מריקו צ'וגיטה
Aliens in Japanese Society

Murahachibu משמעותה "חרם כפרי". תופעה של דחיית "שונה" היא עתיקת יומין ומושרשת ביפן. נסקור קודם את התופעות הגלויות של האפליה – המיעוטים ביפן, כולל בעיות קוריאנים וזרים ביפן, קבוצות יפניות המופלות כגון בעיות בוראקו, וסוגים שונים של ה"נושרים" בחברה היפנית. נעסוק גם בניסיונות שונים לפתרון הבעיות, ארגוני תמיכה למופלים, תנועות מחאה ושינוי מדיניות.

06872114:	המיתוס של הסמוראי
גב' מיכל בול-דליות

הקורס יעסוק באחד הייצוגים החשובים של התרבות היפנית הלא היא דמותו של הסמוראי. נפתח בסקירה היסטורית של תהליך היווצרות מעמד הסמוראים, הטלטלות והשינויים הפונקציונליים שעבר המעמד עד שעבר מהעולם באופן רשמי באמצע המאה ה-19. על מנת לשחזר את דמותו של הסמוראי בתקופות שונות, נשתמש לא רק בספרי היסטוריה אלא גם בעדויות מתקופות שונות של היסטוריה חומרית, ביצירות ספרותיות וביצירות אמנות.
נמשיך בניתוח תרבותי של 'הרעיון של הסמוראי' בתקופות היסטוריות שונות. נבדוק כיצד נבנה המושג התרבותי של דרך הלוחם (bushido) ומתי, כיצד נוצר האתוס של הלוחם ומה היה הקשר בינו לבין המציאות ההיסטורית בתקופות שונות. נראה כיצד היה הרעיון של הסמוראי בשיא עוצמתו מבחינת תהליכים של תכנון תרבות דווקא בתקופות שבהן הסמוראי הלוחם לא היה אלא פיקציה ומיתוס תרבותי. נעשה זאת בעזרת קריאה של טקסטים מקוריים (מתורגמים) וניתוח ההקשר התרבותי שבתוכו הם נכתבו.
לבסוף, ננתח תהליכים שבאמצעותם הפכה דמותו של הסמוראי במאה העשרים, לאחד מהייצוגים התרבותיים המרכזיים של יפן, ביפן עצמה ומחוצה לה. נעשה זאת בעזרת ניתוח של טקסטים תרבותיים חשובים (יפניים ומערביים) כמו יצירות ספרותיות, סרטים עלילתיים, סרטים דוקומנטריים, תעמולה, ספרים אקדמאים וסמי-אקדמאים. 

06181042:	מבוא לפילוסופיה ודתות בהודו
פרופ' שלמה בידרמן 
בקורס זה יידונו הנושאים הבאים:

1.  נקודות מוצא שונות להבנת הפילוסופיה ההודית ומעמדה.
2.  משמעותו של השחרור ומקומו כאידיאה מנחה בפילוסופיה ההודית.
3.  פולחן, מעשה, ואתאיזם: הוודה ואסכולת המיממסה
4.  מושג הדהרמה וחוק הקארמה
5.  המהפכה הבודהיסטית
6.  תורת ההכרה בפילוסופיה ההודית
7.  שיטות טיעון
8.  הספקנות ותוצאותיה.

06182223:	פילוסופיה הודית: שיעור המשך
פרופ' שלמה בידרמן
בקורס זה יידונו הנושאים הבאים:

1. פילוסופיה הודית והסטוריה של הפילוסופיה: אסכולות הינדואיסטיות וזרמים בודהיסטיים
2. מעמד הפילוסופיה וגבולותיה במחשבה ההודית: תורת הפרמנות והשקפות על טבע האדם. 
3. חומר ורוח: עיקריה של אסכולת הסאנקאיא ההינדואיסטית
4. עמדות ריאליסטיות בתורת ההכרה: אסכולת הניאיא
5. עמדות אנטי-ריאליסיטיות בתורת ההכרה: פילוסופיות בודהיסטיות
6. גבולות העולם כגבולות הלשון: פילוסופית הלשון של בהרטריהרי
7. רלטיביזם בפילוסופיה: עמדות ג'איניסטיות

בתרגיל הצמוד לשיעור זה ייקראו טקסטים פילוסופיים העוסקים בעיקר בנקודות 4  ו - 5 לעיל. ביבליוגרפיה מפורטת תחולק לתלמידים באחר השיעורים הראשונים.

06872102:	פרקטיקה ותיאוריה במסורת היוגה של פטנג'לי 
דני רוה
היוגה "שנולדה-מחדש" במערב במאה ה- 20 חוזרת אחורה עד האלף הראשון לפני הספירה בהודו. בשיעור זה נדון ב"פילוסופיית היער" ההודית, מתוכה צמחה היוגה. נעסוק ביצירתו של פטנג'לי, בפנייה מתמדת לפרשנים הקלאסיים ובראשם ויאסה, ונעיין גם בפרשנויות מודרניות דוגמת זו של רוהיט מהטה. ננסה לברר פילוסופית מושגים מרכזיים ביוגה, כגון: פורושה ופרקרטי (סובייקט ואובייקט), חמשת הקלישות (גורמי המצוקה), אסנה (התנוחה היוגית), סָמְיָמָה וסִידְהִי (מדיטציה ו"כוחות על-טבעיים") וקָיְוָלְיָה (שחרור). ולבסוף, יהיה עלינו לשאול את עצמנו איזו מין פילוסופיה היא הפילוסופיה של היוגה, כיצד היא משלבת בתוכה פרקטיקה ותיאוריה והאם יהיה זה נכון לטעון כי המדובר ב"פילוסופיה המאבדת את עצמה לדעת".

 06872029:	מבוא לאומנות בסין
דר' נילי הלפרין
Introduction to the Art of China

מטרת הקורס - להפגיש את הסטודנט עם היבטים שונים של אומנות סין ולתת בידיו כלים בסיסיים על מנת שיוכל להרחיב ולהעמיק את ידיעתו והנאתו בנושא הקורס. 
הקורס יעסוק בתחומים הבאים:
1. אומנות קדומה, מבני קבורה וממצאים כולל כלי ברונזה וירקן, פסלים וציורים על ארונות                 
    הקבורה ודגלי אבל.
2. ציור וקאליגרפיה בחצר הקיסר, ואצל שכבת המשכילים.  היסטוריה, עקרונות וסגנונות.
3. אומנות בודהיסטית - השפעות אומנות הודו ומרכז אסיה על האומנות הסינית.
4. ציור סיני מול ציור מערבי, השפעות הדדיות - היסטוריה, עקרונות סגנונות ונושאים.
5. ארכיטקטורה בסין לאורך ההיסטוריה.

06872020: 	ההיסטוריה של השפה הסינית
ד"ר אלה שולגה

שיעור זה מקיף את התפתחותה של השפה הסינית מימי קדם ועד ימינו. נסקור את הניבים האזוריים, נעקוב אחרי התפתחות הסמן מציור לסמל, אחרי מבנהו  ופירושו. נדון בסודות המילה הסינית, היווצרות המילים  והמונחים החדשים, וייחודיות  הדקדוק הסיני. נכנס לעולם  המרתק של פתגמים  ומטבעות  לשון. נדבר על התפתחותה של שפת הדיבור, על היחס בין   השפה המדוברת לבין השפה הספרותית, על מגמות ההתפתחות של השפה ועל השפעת המערב. כמו כן נדון בבעיות הבנת הנקרא שעומדות מול זרים וסינים כאחת ועל דרכי ההתגברות על בעיות אלו.  

06182225:	פילוסופיה מזרחית סינית - שעור המשך
פרופ' יואב אריאל

קריאה בספרי היסוד של הפילוסופיה הסינית מן המאות 2-5 לפנה"ס מתוך כוונה לעמוד על המבנה הלשוני של השפה הסינית הקלאסית. השיעור נועד לתלמידים שהשתתפו לפחות בשנת לימודים אחת בלימודי השפה הסינית של זמננו.

שיעורים מונוגרפיים בשפה

06879001:	קריאת טקסטים ביפנית 
ד"ר מיקה לוי -יממורי 
קריאת טקסטים ומאמרים אקדמיים (מדעי הרוח, מדעי החברה וכ"ו) קטעי שירה, ספרות ועיתונות.

06872080:	יפנית של פתגמים, ושפת הציורים של היומיום
גב' מסקו מוסקוביץ 

הקורס מיועד לבוגרי שנת לימודים יפנית אחת לפחות.
בקורס יילמדו פתגמים (KOTOWAZA), ביטויים שנונים ואונומטופיה בשימוש יומיומי להעשרת הדיבור והכתיבה ביפנית.

06872046: 	יפן מהסרטים 
ד"ר מיקה לוי –יממורי

הקורס מיועד לבוגרי שנת לימוד יפנית אחת לפחות.
לימוד קריאה וניתוח של ספרי וסרטי אנימציה (מאנגה), סרטים, ספרות מודרנית, חומר מהאינטרנט ושירה מודרנית כדי להבין את התרבות היפנית המודרנית.

06879005:	יפנית מדוברת ב'
גב' מסקו מוסקוביץ

השיעור יעסוק בתרגול דיבור. האזנה והבנה של יפנית מדוברת, באמצעות שיחות, צפייה בוידאו האזנה לקלטות מתחומים שונים של חיי היום יום, חדשות וכו.

06879007: יפנית מדוברת ג'
מר יושיהיקו היגוצ'י
כמו הנ"ל, ברמה מתקדמת יותר.

06879003:	סינית טקסטים
ד"ר אלה שולגה

בשיעור זה יושם דגש על קריאת מבחר טקסטים בתחומי הספרות, המחשבה, הפוליטיקה והעיתונות. כמו כן תועמק יכולת הכתיבה של התלמידים.

06879102:	סינית קלאסית למתקדמים 
פרופ' יואב אריאל

קריאה באותם חלקים מן הספרות הקונפוציאנית העתיקה שעדיין לא תורגמו לשפות המערב. השיעור מיועד רק לאלה שהשתתפו בשיעור סינית קלאסית למתחילים.

06879016:	סינית מדוברת 
ד"ר ויי זנגווי
שיעור זה פתוח אך ורק לתלמידי שנה ג' הלומדים במקביל (או למדו בעבר) את שיעור הטקסטים. בשיעור זה תועמק יכולת השיחה של התלמידים במגוון רחב של תחומים.

שיעורים מונוגרפיים סמסטר ב'

06181043:	מבוא לפילוסופיה סינית
פרופ' יואב אריאל

בשיעור יינתן מבוא שיטתי לתפישות המרכזיות בסין: דאואיזם, קונפוציוניזם מואיזם ולגליזם. 
נכיר מושגי יסוד בכל אחת מהתפישות. במרכז הקורס השנה תעמוד שאלת טבע האדם בכל אחת מהתפישות המוצגות. בהקשר זה יועלו בעיות כגון: מהו טבע האדם?, האם ניתן להכליל ולראות בו "טוב" או "רע" מיסודו? והאם יש בסיס פילוסופי למוסר, מהי נקודת המוצא האנושית ולמה שואף האדם?. כל שאלה תטופל מהפרספקטיבות השונות של שלוש התפישות בסין.
בקונפוציוניזם, טבע האדם הוא האיכות המוסרית, בדאואיזם - ההשתנות והזרימה הטבעית, ובבודהיזם הסיני, טבע האדם הוא השחרור או "טבע בודהה". נבחן גם את ההשפעה ההדדית בין התפישות ואת תוצרי השפעה זו.

06211618:	סין - מקיסרות לרפובליקה עממית
פרופ' אהרן שי

השיעור יעסוק בהתפתחויות הפנימיות והחיצוניות הקשורות בסין ממלחמת האופיום, שפרצה ב-1840, ועד לעליית הקומוניסטים לשלטון בסין ב-1949. כמו-כן תידון באורח כללי התקופה הקומוניסטית עד ימינו לרבות ההתפתחויות העכשוויות המכונות 'מדיניות הדלת הפתוחה'. השאלה המרכזית שתנחה את השיעור כציר תהיה: כיצד התאפשר התהליך ההיסטורי שהוביל את סין מקיסרות מסורתית בצביונה, בשליטת המנצ'ואים, לרפובליקה עממית, המודרכת על-ידי המפלגה הקומוניסטית? הקורס יבחן את אופיו המיוחד של הקומוניזם בסין, את תנאי צמיחתו והתמודדותו עם אתגרים ייחודיים לחברה אסיאנית עתירת אוכלוסין, וכן את מקומה של סין בזירה הבינלאומית.

06872025:	ההיסטוריה של הרפואה הסינית מ– 500 לפנה"ס ועד היום
ד"ר אסף גולדשמידט
History of Chinese Medicine from 500 b.c.e to the Present

הרפואה הסינית היא אחד מנושאי המחקר המרכזיים כיום ברפואה המערבית. מדענים בכל רחבי העולם מנסים להבין כיצד הרפואה הסינית מצליחה לעזור לחולים היכן שהרפואה הקונבנציונלית נכשלה.
בקורס זה לא נעסוק בהיבטים הקליניים של הצלחת הרפואה הסינית. במקום זאת נסקור את התפתחות הרפואה בסין מראשיתה ועד ימנו. נתמקד בעיקר בתקופה העתיקה וימי הביניים תוך כדי השוואת התקדמות הרפואה בסין לרפואה באותו הזמן במערב. הקורס יציג את הקשרים בין התיאוריות הרפואיות לבין אסכולות המחשבה השונות בסין. כמו כן נבדוק את תפיסת הגוף והנפש ברפואה הסינית ומעמד הרופא בחברה.
שתי מטרות עיקריות לקורס:
הראשונה, להראות שהמושג "רפואה סינית" כולל בחובו מגוון רחב של שיטות ריפוי וטיפול ואינו מוגבל למותג הנקרא "רפואה הסינית" המשווק כיום.
השניה, להראות כי הרפואה הסינית, באופן דומה לרפואה המערבית, לא קפאה על שמריה אלא השתנתה והתפתחה לאורך כלל  ההיסטוריה הסינית.

06872105:	ארכיטקטורה וציור בהודו המוסלמית
ד"ר נעמי הגר

השושלות המוסלמיות בהודו מביאות איתן את מורשתן התרבותית המורכבת מתפיסות מוסלמיות איקונוקלסטיות יחד עם תפיסות אומנותיות שהתפתחו באיראן לאחר הכיבוש המונגולי במאה ה – 13. תחת פטרונות מוסלמית בהודו מתפתחים כמה כיוונים שונים של יצירה: אומנות פרובינציאלית פרסית השואבת את מקורותיה בעיקר מדרום איראן, אומנות אימפריאלית השואבת את מקורותיה בעיקר מהאומנות האימפריאלית התימורית ואומנות המשלבת אלמנטים פרסיים יחד עם אלמנטים וטכניקות מקומיות. הקורס יעסוק ביצירות שנוצרו תחת פטרונות האסלאם בהודו תוך בחינת ההקשרים הפוליטיים והאידיאולוגיים של הארכיטקטורה והציור. כיצד מגיבים המוסלמים האיקונוקלסטים לנוכח ה"שיקוצים" הפיסוליים בהם הם נתקלים בהודו? מדוע בוחרים פטרונים מסוימים להדגיש את הקשר עם מורשתם הפרסית ופטרונים אחרים מעדיפים להדגיש את הסינתזה בין מורשתם לבין האומנות המקומית?

06872078:	סיפורי מופת בסינית מודרנית
ד"ר אלה שולגה 
Classical Stories in Modern Chinese

סיפורי מופת הם ספורים קצרים של גדולי הוגי דעות סיניים אשר השתמשו בהם כדי לחזק את המסר רעיוני או מוסרי בדיוק כמו שעשו זאת חכמינו לדורותיהם. הספורים הללו ידועים לסיני, מצוטטים בספרות, היו למטבעות לשון. הם חלק בלתי נפרד של תרבות וחוויה סינית. נקרא וננתח אותם, תחילה בתרגום לסינית מודרנית-הרי גם סינים מתקשים בהבנה של סינית קלאסית, ואחר כך נהנה מהסגנון היפה והמשכנע של המקור. 

06872079:	תרבות סינית בראי הסימן
ד"ר אלה שולגה
Chinese Culture in the Mirror of Chinese Characters

לסימניות סיניות היסטוריה בת ארבעת אלפים שנים. הסימניות הראשונות שנולדו כציורים פשוטים של עצמים מוחשיים התפתחו במרוצת הזמן לתמונות מורכבות המביעות את כל שלל המונחים המופשטים. תהליך ההיווצרות של הסימניות החדשות, שינויים שעברו צורותיהן משקפים את תולדות התרבות החומרית והרוחנית כאחת, את הלכי המחשבה ומנטליות, את האמונות ויחסי החברה, את אורחות החיים ודפוסי ההתנהגות, ניתוח הסימניות מגלה לנו כיצד חיו הסינים בימי קדם, מה אכלו ומה לבשו, מה שנאו ומה אהבו, איך לחמו ואיך עמלו ועוד. הסימנית היא במובן מסוים – סמל ורוח של העם הסיני – למסע המרתק הזה לתוך עולם הסימניות יש גם ערך שימושי: למידת המבנה של הסימניות הנה דרך קצרה ויעילה לזכור אותן לטווח ארוך.

06872008:	החברה היפנית בראי המנגה 
ד"ר שונית שחל-פורת
Japanese Society as mirrored in Manga (Comics)

ה"מנגה" היא תופעה, שפרצה את גבולות יפאן וכבשה בסערה ארצות שונות בעולם. בקורס נתמקד, באמצעות ספרי קומיקס וסרטי אנימציה, הצורה בה רואה עצמה החברה היפנית ומתארת את עצמה במנגה: ילדים והורים, נשים ובעלים, עמיתים במקום העבודה, חיי כפר וחיי עיר, עבר והווה, ישן וחדש. בקורס יוקרנו גם מבחר מסרטיו של מיאזקי וסרטי מדע בדיוני ופנטזיה כ"אקירה".

06872021:	דת ביפן המודרנית: המשכיות מול שינוי
ד"ר אירית אורבוך
Religion in Modern Japan: Continuity Verses Change

בשיעור זה נסקור את ההיסטוריה הדתית של יפן מהמאה ה- 19 ועד ימינו. בין הנושאים שיידונו: תופעת "הדתות החדשות"; מעמד הדת בעת המודרנית ביפן; יחסי דת ומדינה ביפן המודרנית; תנועת החזרה לשורשים ביפן כיום ותופעות "חידוש המסורת" בקונטקסט הדתי; השפעת המערב על דת ביפן כיום.

06872085: 	תיאוריות על הייחודיות היפנית
גב' מיכל בול-דליות
Nihon Jinron – Theories on Japanese Uniqueness

מטרתו של הקורס לאפשר הצצה לתוך ז'אנר ספרותי שזכה לכינוי: Nihonjinron, או 'התיאוריות על היפנים'. תוך קריאה של  טקסטים מהמאה האחרונה שנכתבו ביפן ומחוץ ליפן על התרבות והחברה היפנית, נבחן כיצד נתפסה התרבות היפנית ביפן ומחוץ ליפן במאה האחרונה. נבדוק כיצד נבנים דימויים תרבותיים וזהות תרבותית, מה כוחם של דימויים תרבותיים, מה בין מיתוס למציאות, כיצד יוצרים ומה תפקידו של מיתוס. נבדוק כיצד הרעיונות שקודמו בעזרת הטקסטים הללו באו ובאים לידי ביטוי בחיי היומיום, וביצירה בתוך יפן ומחוצה לה.

06872096:	הבודהיזם המשוגע – הזן בודהיזם הסיני והיפני
פרופ' יעקב רז
The Crazy Buddhism – The Chinese and Japanese Zen Buddhism

תולדות הזן בודהיזם ממקורותיו הדאואיסטים והבודהיסטים בסין של תקופת טאנג: המעבר שלו ליפן והשינויים שחלו בו עקב המעבר, התפתחות הזן היפני, הפילוסופיה והפרקטיקה הזנית, מושג הקואן ויישומו בזן, זן עם כל דבר: היישום של הזן בחיים שמעבר למנזר, הזן במערב במאה העשרים, זן והאומנות, פרדוקס השליטה ופתרונה בזן, זן – תורה רלבנטית או אקזוטיקה תמהונית?

06872109:	יפן בזירה הבינלאומית
ד"ר רחל שאול

תחילתן של שנות ה-90 אשר בישרו על קץ המלחמה הקרה והשתלשלות האירועים הבינלאומיים מאז ועד היום מצביעים על שורת שינויים משמעותיים ביותר בזירה הבינלאומית העכשווית. שינויים אלה מציבים אתגר לכללי המשחק הבינלאומיים כפי שהם התקיימו במשך חמישים השנים האחרונות.  
שקיעתה ההדרגתית של ההגמוניה האמריקאית בכלכלה הבינלאומית לצד עליתן של שחקניות חדשות הנוטלות תפקידים מרכזיים הן בכלכלה והן בפוליטיקה הבינלאומית מעוררת שאלה לגבי מיקומה של יפן בזירה הבינלאומית המתהווה. 
הצלחתה הכלכלית של יפן לאורך השנים הציבה אותה כשחקן מכריע בכלכלה הבינלאומית, הן מתוקף  העודף המסחרי העצום שצברה מול העולם והן מתוקף היותה אחת המדינות המלוות הכי הרבה כספים בזירה הבינלאומית (Creditor nation). 
אם כן, האם וכיצד עקרונות מדיניות החוץ היפנית כפי שגובשו מתום תקופת הכיבוש ועד תום המלחמה הקרה ערוכים להתמודד עם השינויים המערכתיים הנוכחיים? בפני אילו אתגרים ניצבת כיום בריתה האסטרטגית של יפן עם ארה"ב? - עמוד הטווח הראשי במדיניות החוץ היפנית. האם יפן תמשיך לתמוך בסדר הכלכלי הבינלאומי המובל על ידי ארה"ב? או האם תטה לבחור בתפקיד ובמדינות עצמאיים יותר? כיצד עשויה להשתלב יפן בחלק מהמאמצים הרב-צדדיים הביטחוניים והפוליטיים הבינלאומיים? האם כיום יפן ערוכה ומוכנה למלא אחר תפקידים פוליטיים מנהיגותיים בזירה הבינלאומית בכלל ובאסיה בפרט? 
מטרת קורס זה היא להעמיק בהבנה של מדיניות החוץ של יפן בקונטקסט האזורי והבינלאומי תוך הדגשת זיקתה לאילוצים והצרכים הפוליטיים הפנימיים של יפן. הבנה של תהליכי שינוי והמשכיות במדיניות החוץ היפנית עשויה לתרום לפענוח מיקומה של יפן בזירה הבינלאומית.   
הקורס מחולק לשני חלקים: 
החלק הראשון דן בהקשר הפוליטי ההיסטורי והשפעתו על גיבוש מדיניות החוץ היפנית לפני ואחרי מלחמות העולם.
החלק השני עוסק בדיון בסוגיות המרכזיות ביחסים הבינלאומיים של יפן העכשווית.

06872107:	תרבות פוליטית ביפן המודרנית
גב' מריקו צ'וגיטה
Contemporary Japanese Colitical Culture 

תוך כדי סקירת המערכת הפוליטית ביפן, נדון בהתנהגות פוליטית של המשתתפים. יחסי נבחרי עם לבוחרים, מערכות הבחירות, ראש הממשלה ומפלגתו, מבנה המפלגה ויחסים פנימיים בין הסיעות, יחס בין הפוליטיקאים לביורוקרטיה, תהליך קביעת מדיניות והשפעת המגזר העיסוקי, מדיה ודעת קהל ועוד. נעקוב אחר דפוסים עקביים ומשתנים של התנהגות פוליטית ביפן.

06182820:	פילוסופיה הודית בת-זמננו
מר דני רוה
Contemporary Indian Philosophy

רבות מדובר על הפילוסופיה ההודית הקלאסית, החל בוודות והאופנישדות וכלה בשנקרה איש האדוייטה-ודאנטה בן המאה ה- 8. הרבה פחות מזה מדובר על הפילוסופיה שאחרי שנקרה, וישנם אף הטוענים כי הפילוסופיה ההודית באה לקיצה בסוף האלף הראשון לספירה. שיעור זה בא לקרוא תגר על טענה זו, ולטעון במקומה כי לא זו בלבד שהפילוסופיה ההודית לא באה אל סופה אלא שהיא חיה ונושמת עד עצם היום הזה. כדי לבסס טענה מעין זו נעיין לשם שינוי בפילוסופיה של הוגים הודים בני זמננו, החל בויוקאננדה, ראמנה מהארשי וקרישנמורטי וכלה בקרישנה -צ'נדרה בהטאצ'ריה, דאיה קרישנה ו…אליוט דויטש. בין היתר נדון במקום שתופס מושג השחרור (מוקשָה) בפילוסופיה ההודית החדשה לעומת הישנה נושנה, ובזיקתה של הפילוסופיה ההודית החדשה לאחותה, הפילוסופיה המערבית. 

06872012:	המזרח בעיניים מערביות
ד"ר חן למפרט 

למושג "מזרח" יש היסטוריה ארוכה המשתרעת לאחור עד לעולם העתיק. מושג זה, אשר עבר תהליכים שונים של גיבוש והשתנות, היווה, ועודו מהווה, נדבך משמעותי בהגדרה העצמית של האדם האירופי ("המערבי").
דרך סיפוריהם של פילוסופים, מדינאים, מצביאים, נוודים הרפתקנים, מיסיונרים וסוחרים ננסה להתחקות אחר האופן בו התבוננו אנשי אירופה על תרבויות "המזרח" – מן העת העתיקה ועד לימינו. במקביל, ננסה להבחין עד כמה ניתן ללמוד מסיפורים אלו על "תרבויות המזרח" ומה הם מלמדים אותנו על מספריהם.

06872106: 	הפילוסופיה של הפרישות ההודית
מר דני רוה
Indian renunciation, philosophically speaking 

הפרישות תופסת מקום מרכזי בתרבות ההודית. על כך יעידו לא רק המסורת הטקסטואלית, אלא גם אינספור הסאדהואים הנודדים בשבילי הודו. בשיעור זה ננסה לברר מהם תכלית הפרישות, מאפייניה העיקריים וזיקתה לידיעה. נתמקד בפרישות (סניאסה) פחות כתופעה חברתית ויותר כמושג פילוסופי. נעיין באופנישדות, בבהגווד-גיטה ולבסוף בהגותו של יידו קרישנמורטי. 

06872111:	הוליווד במומבאי
גב' רוני פרצ'ק

תעשיית הקולנוע הפופולארי הגדולה בהודו מגדירה עצמה מול התעשייה הדומיננטית במערב: הוליווד. לא רק כינויה, בוליווד – צירוף של בומביי (היום מומבאי) והוליווד - מסגיר זאת: גם אימוץ של איקונות מתרבות המערב - צ'ארלי צ'פלין, אלוויס פרסלי, ג'יימס דין ודמות הפאם פטאל, ז'אנרים דוגמת המיוזיקל והמערבון ועשרות עיבודים ללהיטים הוליוודיים קלאסיים ועכשוויים (מ"האזרח קיין" ועד "לישון עם האויב"). כולם לובשים צורה ופושטים צורה על הסטים של עיר הסרטים ההודית: אלוויס ההודי הוא גם האל קרישנה; הפאם פטאל היא גם אחת מהתגלמויותיה האלימות של האלה. במרכז הדיון בקורס תעמוד ביקורת הסגנון החקייני של הומי ק. בהאבהא והדינמיקה התרבותית שמפעילים אלמנטים שאולים בתוך התרבות ששאלה אותם וביחס לתרבות שממנה נשאלו. הדיון יורחב לתהליכי הכלה והדרה שבאמצעותם מנהלת תרבות הודו משא ומתן על הגדרתה העצמית, וכן לשאלת אפשרות ההגדרה של תרבויות בעידן הפוסט-קולוניאלי.

שיעורים מונוגרפיים בשפה

06879011:	קריאת טקסטים ביפנית (המשך)
ד"ר מיקה לוי -יממורי 

קריאת טקסטים ומאמרים אקדמיים (מדעי הרוח, מדעי החברה וכ"ו) קטעי שירה, ספרות ועיתונות, בהתאם לצורך או לבקשת הסטודנטים.

06879012:	סינית טקסטים ג'
 ד"ר אלה שולגה

(קורס העשרה המיועד לתלמידים שסיימו סינית-טקסטים)
תרגום וניתוח כתבות ומאמרים מעיתונים וכתבי עת היוצאים לאור בסין העממית, טייוואן 
והונג-קונג בנושאי יחסים בינלאומיים, כלכלה, מדעי המדינה ועוד.

קריאת טקסטים ומאמרים אקדמיים (מדעי הרוח, מדעי החברה וכ"ו) קטעי שירה, ספרות, עיתונות.

06879002:	סינית קלאסית א'
פרופ' יואב אריאל

קריאה בספרי היסוד של הפילוסופיה הסינית מן המאות 2-5 לפנה"ס מתוך כוונה לעמוד על המבנה הלשוני של השפה הסינית הקלאסית. השיעור נועד לתלמידים שהשתתפו לפחות בשנת לימודים אחת בלימודי השפה הסינית של זמננו.

פרו"ס סמס' א'

06872200:	הודו כזיקית: בעיית הפרשנות למחשבה ההודית
ד"ר חן למפרט

אחד מייחודיה של התרבות ההודית הוא העושר הרב של משמעויות שהיא מאפשרת לחוקריה. למעשה, במהלך מאות שנים של מגעים בין-תרבותיים, נפגשו המבקרים, הכובשים, עולי-הרגל והסוחרים שהגיעו להודו מבחוץ, עם סוגים שונים ולעיתים סותרים של 'תרבות הודית'. הודו תוארה, ועדיין מתוארת במחקר כתרבות פרדוקסאלית ומורכבת; תרבות של פנטסיה מחד, אך גם של ממשות חומרית וקשת-יום, מאידך; כארץ פרועה ואנרכית, אך גם כחברה שמרנית וקופאת על שמריה; כמקום של כפירה ומנהגים ברבריים, אך גם של רוחניות והתאחדות מיסטית. נדמה שיותר מכל, הודו היא המקום בו הפרשן תמיד יראה מהרהורי-ליבו, ובמובן זה היא מעין 'ראי' המוצב בפני החוקר.
בקורס הנוכחי נמקד את תשומת-הלב לטקסט הפילוסופי ההודי. דרך קריאה במבחר טקסטים קאנוניים מן ההגות ההודית, ננסה לעמוד על האופן המיוחד בו בחרו האינטלקטואלים ההודים לבטא את רעיונותיהם, השקפותיהם וטיעוניהם. מטרתנו תהייה לנסות ולהבין באיזה אופן הטקסט ההודי, ובמיוחד הטקסט ה'פילוסופי', הוא בעל מבנה המאפשר פרשנויות שונות ואינו חד-משמעי. 
במהלך הקורס נקרא בטקסטים של הוגים בודהיסטיים מרכזיים, כמו נגרג'ונה, וזובנדהו ודיגנאגא; ובטקסטים הידואיסטים קלאסיים כמו היוגה-סוטרא והבהגווא-גיטה. במקביל, ננסה לבחון באורח בקורתי את הפרשנויות השונות שנתנו לטקסטים אלו ע"י חוקריהם המערביים.

06872264:	יפן והמזרח התיכון: סוגיות ישנות, תגובות חדשות
גב' רחל שאול

משברי האנרגיה העולמיים משנת 1973 ו-1979 מצויים ללא ספק בשורה הראשונה של האירועים הבינלאומיים שהשאירו חותם כבד (המוגדרים אף כטראומה) עבור יפן בעידן שלאחר מלחמת העולם השנייה. עם זאת, מעטים הם המחקרים והפרסומים העוסקים בקשר הפוליטי שבין יפן לבין מזרח התיכון. בשנים האחרונות, רלוונטיות הקשר שבין יפן לבין מדינות מזרח התיכון הלכה וגברה על רקע השינויים המערכתיים והאזוריים (במזרח התיכון) כאחד.
1. בתום המלחמה הקרה, יפן הפכה למקור פוטנציאלי חשוב וכמעט בלעדי למתן סיוע חוץ  
    בילטרלי למדינות האזור. 
2. עם השתתפות יפן בתהליך השלום האזורי - למרות הקיפאון, הקשיים והאתגרים המורכבים    
    הניצבים כיום בפני תהליך השלום - בעת חידושו, תהווה יפן מדינת מפתח להרחבת שיתוף     
    הפעולה הכלכלי והטכנולוגי בין מדינות האזור.
3. משתי הנקודות לעיל, הרי שיפן הופכת כיום לראשונה, אם תרצה בכך, לכוח פוליטי מייצב   
    חשוב במזרח התיכון.  
האומנם תרחיש זה עשוי להתגשם? ומהן ההשלכות מכך לגבי מדיניות החוץ היפנית כלפי האזור? או שמא יפן תבחר לנקוט במימוש מדיניות "הפרופיל הנמוך" אשר אפיינה את יחסיה כלפי האזור שנים רבות?      
קורס זה מבקש להדגיש את החשיבות המחקרית בנושא  יחסי יפן והמזרח התיכון תוך העמקת ההבנה של האינטרסים והגישות הפוליטיות והכלכליות של יפן כלפי האזור. נסקור את ההתפתחות ההיסטורית והעכשווית של יחסים אלה תוך בחינת הפערים התרבותיים שבין יפן לעמי מזרח התיכון והאיסלאם. כמו כן, נבחן קשרים דיפלומטים אלה על רקע צורכי האנרגיה העצומים של יפן בנפט מזרח תיכוני בכלל ומהמפרץ הפרסי בפרט. נבחן סיכויי הידוק יחסי יפן – מדינות האזור על רקע האירועים  ההיסטוריים והשוטפים במזרח התיכון, בינהם: הסכסוך הערבי-ישראלי, הסכסוך הבין ערבי (מלחמת המפרץ 1991) והערבי-מוסלמי (כדוגמת מלחמת איראן-עיראק 1980-1988) ותהליך השלום האזורי. יחסי יפן – ארה"ב והשפעתם על מדיניות יפן במזרח התיכון עשויים לספק אף הם הסבר חשוב  נוסף בדבר מדיניות החוץ היפנית כלפי האזור ועל כן נעמיק גם במישור זה.      
דרישות הקורס:
נוכחות במפגשים והגשת עבודה פרו-סמינריונית אשר תעסוק באחת מבין שאלות המחקר הרבות העוסקות בתחום:  יפן והמזרח התיכון. פרטים לגבי דרישות העבודה והנחיות להכנתה, יינתנו במהלך הסמסטר.   

06872220:	דת עממית ביפן
ד"ר אירית אורבוך
Folk Religion in Japan

בקורס זה יידונו נושאים יסודיים בחקר הדת העממית ביפן. בין הנושאים: ראיית העולם ותפיסת האלוהות בדת העממית, פנתאון האלים, חגים, ריטואלים ופסטיבלים, השמניזם היפני, תפישת המוות ופולחניו, תפישת הזמן בדת העממית, מרחב קדוש וזמן קדוש, דת חיי היומיום, עבודת ההרים, תנועת השוגנדו, תרבות האורז ותרבות הדייג, אומנויות הבמה העממיות, חקר הפולקלור  ומעמד הדת העממית ביפן כיום.

06872262:	התמודדות עם העבר – המלחמה והירושימה
גב' מריקו צ'וגיטה
Confronting with the Past – Problems of the War and Hiroshima 

יפן לאחר מלחמת העולם השניה התמקדה במאמציה לצמיחה כלכלית והזניחה את בעיות העבר. לכל עם יש קושי להתמודד עם הצד השלילי בהיסטוריה שלה. נעסוק בקורס זה, מצד אחד, בבעיות חיצוניות שונות שנותרו מן המלחמה כגון פיצויים אישיים לשבויים, לאזרחים יפניים לשעבר שנלחמו כחיילים יפניים שגויסו בארצות שהיו בשליטה יפנית, לנשות הנחמה, קליטת יתומים יפנים שנותרו בסין ועוד. מצד שני, בעיות פנימיות של התמודדות עם הניסיונות המרים של המלחמה כתוקף וכקורבן.

06872254:	מין, לאומיות ומדיה בהודו בת זמננו
גב' רוני פרצ'ק

"רודפים אחריו בתוך ההתנהגויות, צדים אותו בתוך החלומות, חושדים בקיומו מאחורי הפעוט שבשגיונות… הוא - המין - הפך לצופן היחידיות, אך גם למה שעומד על סדר היום של פעולות פוליטיות, התערבויות כלכליות ומבצעים אידיאולוגיים" (מישל פוקו). הקורס יעסוק במפגש הטעון בין מה שעשוי להיתפס כאלמנט האינטימי, הנחבא ולעתים הסודי  בחיי הפרט – המיניות - לבין מנגנונים המבקשים לנהל אותה, לשלוט בה ולרתום אותה לחיי האומה כולה. במפגש זה נוטלת המדיה תפקיד פעיל, מכוון ומייצר, והופכת בעצמה לדימוי ברשת הצפופה של דימויי המיניות. הקורס יבחן את ייצוגי המיניות באמצעי הביטוי והתקשורת ההודיים: קולנוע, ספרות, טלוויזיה, עיתונות ותעשיות הקומיקס והווידיאו קליפים, והדיון יורחב גם לבחינת מעמדם של הקאמה סוטרה והטנטריקה בתרבות הודו, מיתוסים המייצגים נשיות וגבריות אידיאליים בתרבות זו, מוסד הסאטי, האתוס של אמא הודו, השפעות הימין ההינדואיסטי על מעמד האשה והאופציה המגולמת בעבודתן של סופרות אנגלו-הודיות.

06872265:	על כנפי עוף החול – מבט על ספרות סינית מסורתית
גב' סופי כץ
On the wings of the phoenix – an outlook on traditional Chinese literature

הקורס יסקור את התפתחות הספרות הסינית המסורתית בשלביה השונים.
השיעורים ישלבו בין קריאה במגבן רחב של יצירות חשובות (בתרגום) בג'אנרים  השונים (שירה, דרמה, סיפורת),  דיון ביצירות אלה וצפייה בסרטים בנושא.

The course will survey the development of traditional Chinese literature.
The classes will include readings from a broad spectrum of literary masterpieces in various genres, discussions, and related movies.)

06872244:	מדע בסין
ד"ר אסף גולדשמידט
Science in China

פרו"ס זה מהווה מבוא לתולדות המחשבה הסינית המסורתית בנוגע לטבע ובנוגע ליחסו של האדם אל הטבע ומקומו בו. בקורס נכסה נושאים הקשורים בהתפתחות מדעים כגון: הרפואה, האסטרונומיה, האלכימיה, המתימטיקה וההנדסה בסין. 
אנו נדון גם בשינויים שהביאה ומביאה המאה ה – 20 לתפיסה זו וההתמודדות כיום בין מדע מסורתי למודרני בסין.
הקורס אינו מצריך ידע מוקדם של המדעים או ההיסטוריה של המדע, אולם ידע כזה יוכל לסייע ולהעשיר את הדיון. בחלקו הראשון של הפרו"ס  נבחן  כיצד המדעים בסין נקשרים לאספקטים שונים של התרבות ובייחוד לחברה, לפילוסופיה ולמחשבה הדתית.
אנו נתמקד לא רק במדע וברפואה לפני השפעת המערב אלא גם באינטראקציות שבין המסורת למודרניות כיום. בחלקו השני של הקורס  נדון בהתפתחות המדע, הרפואה והטכנולוגיה במאה 
ה – 20 .
השתתפות בפרו"ס תחייב את התלמידים לקריאה שוטפת, הגשת רפרט והגשת עבודה.

פרו"ס סמסטר ב'

06872204:	מבט אנתרופולוגי על מקומן של נשים ביפן המודרנית
ד"ר עפרה גולדשטיין-גדעוני
An Anthropological Look at Women in Modern Japan

הקורס הוא בעיקרו קורס מתודולוגי העוסק בבחינה אנתרופולוגית של הנשים ביפן המודרנית. המטרה הראשונית של הקורס היא מתן כלים מתודולוגים למחקר חברתי-תרבותי בכלל (עם דגש למחקר אנתרופולוגי) ומחקר סוגיית הנשים ביפן בפרט. יינתן דגש במהלך כל הקורס לדרך בה אוספים חומר, הן ראשוני והן משני, לדרך בה מנתחים סוגיה ולדרך בה בסופו של דבר כותבים עבודה אקדמית.
מהצד התוכני, הקורס יעסוק בבחינת מקומה ותפקידיה של האישה ביפן המודרנית בתחומי חיים שונים. תוך שימוש בעיקר בחומר אנתרופולוגי העוסק בסוגיות שונות הקשורות לדיון בנושא של נשים ביפן המודרנית נרצה לצייר תמונה מורכבת של מיקומן החברתי של נשים ביפן בת זמננו. זאת נעשה דרך התבוננות בתחומי חיים שונים. אלו יכללו: סוציאליזציה, השכלה, עבודה, קריירה, פוליטיקה, אמהות, נשות איש (wives) וגיישות ותוך כדי התעמקות במספר טקסטים אנתרופולוגים העוסקים בנשים ביפן. בנוסף לכך נעסוק במספר סוגיות, ביניהן הנושא של צרכנות וכן נושאים הקשורים לעבודת נשים. ננסה לבדוק האם אכן חוק שוויון ההזדמנויות מ1986 שינה את מעמדה של האישה העובדת ביפן ובהקשר זה האם שיפר באופן ניכר את מעמד הנשים ביפן באופן כללי. נתמודד גם עם תחום הנתפס כייחודי ליפן של ה-OL (Office ladies) תוך כדי עיון במספר טקסטים המעלים זוויות שונות ננסה לצייר תמונה של "אשת (נערת) המשרד" היפנית. סוגיה נוספת שתעסיק אותנו היא הקשר בין נשים יפניות למסורת ונראה עד כמה קשר זה יכול להשפיע על שעתוק מעמדן בחברה. לקראת סוף הקורס ננסה, על סמך כל מה שנלמד, ליצור תמונה  מסוימת של מיקומן של הנשים בחברה היפנית המודרנית.

06872255:	פילוסופיה סינית על האינטרנט
פרופ' יואב אריאל

ניתוח האמצעים הדיגיטלים שעומדים לרשות הסינולוג בימנו, כגון אתרי אינטרנט המוקמים ע"י מכונים סינולוגים באירופה, בארה"ב, בסין וביפן. כמו כן ננתח את מאגרי ה- Data-base הסינולוגים הקיימים כיום בתקליטורים שונים ונעמוד על ערכם הטקסטואלי מבחינה היסטורית.

06872248:	דת ולאומיות בהודו המודרנית
ד"ר תמר רייך
בעשורים האחרונים התחזקה בהודו המגמה המזהה את הלאומיות ההודית עם הדת ההינדואית, והרואה בבני דתות אחרות נטע זר על אדמת הודו. מאידך אנו עדים להתחזקות הדרישה לעצמאות מדינית מצד מיעוטים כמו המוסלמים בקשמיר והסיקים בפונג'ב. מגמות אלה קשורות עם התפרצויות של אלימות "קומונאלית". מהו הרקע למתחים אלה? הפרו"ס יוקדש להבנת התהליכים החברתיים והתרבותיים בתקופת השלטון הקולוניאלי ובתקופה הפוסט-קולוניאלית, ובמיוחד למפגש בין התפיסות המסורתיות של זהות דתית ופוליטית ובין המושגים המערביים של דת ולאום.

06872260:	יופיו של הפגום, יופיו של העמום – על אסטתיקה יפנית
פרופ' יעקב רז

הפרו"ס יעסוק בהיבטים שונים של האסטתיקה היפנית, וביטוייהן בשירה, בציור, בתיאטרון, בספרות, באמנות הגנים ובארכיטקטורה היפנית הקלאסית והמודרנית.

סמינרים סמסטר א'

06873361:	ירח באגל טל – משנתו הפילוסופית מעשית של מורה הזן דוגן
פרופ' יעקב רז

דוגן נחשב לגדול מורי הזן ביפן ואחד הגדולים במזרח אסיה. מורה רוחני, פילוסוף, משורר. 
מיסד כת ה'סיטו' בזן. הסמינר יעסוק בתורתו ובשירתו של דוגן.

06183768:	 שנקרה מול הבודהיסטים
פרופ' שלמה בידרמן

בסמינר זה נעסוק באחד הויכוחים הפילוסופים המרתקים שהתפתחו בהגות ההודית בין שני זרמים שהם לכאורה אנטי-ריאליסטיים (דוחים את אפשרות ההכרה הישירה של המציאות החיצונית). ויכוח זה מנוהל על ידי שנקרה כאשר הוא בא לדחות אחת לאחת את השקפותיה של עמדת היוגצ'רה הבודהיסטית. אבל, האם הוא אכן דוחה אותן? ואולי גם מושפע מהן? במהלך הסמינר נקרא חלקים מתוך ביקורתו של שנקרה ומתוך הטיעונים הבודהיסטים. 
ביבליוגרפיה מפורטת תחולק באחת הפגישות הראשונות של הסמינר.
השתתפות בסמינר תחייב את התלמידים לקריאה שוטפת ולהגשת רפרטים (כתנאי מוקדם להגשת עבודה סמינריונית מסכמת).
06212619:	מזרח אסיה והמערב-אימפריאליזם בהיבטיו הכלכליים
פרופ' אהרן שי
הסמינר יעסוק ביחסים שבין המעצמות המערביות לבין מדינות מזרח אסיה, בעיקר סין. עם דגש בהיבטים הכלכליים והאימפריאליסטים. מסמכים ותעודות הקשורים בנושא יינתנו לקריאה ויידונו בכיתה.

06873357:	יופי של חמלה 
ד"ר חן למפרט

אחד הויכוחים המוכרים בחקר התרבויות הוא הויכוח בדבר השונה והמשותף לנסיון החיים של אנשים בתרבויות שונות; היחס בין האוניברסאלי למקומי: עד כמה מכתיבה התרבות בה אנו חיים את האופן שבו אנו חווים ומבינים את המציאות? האם לאנשים החיים בתרבות אחרת, יש גם מציאות אחרת? האם התרבות היא אינטרפרטציה מסוימת על חוויות אישיות אוניברסאליות, או שאולי היא הקובעת גם את החוויה עצמה? 
את ההבדלים העמוקים והמהותיים בין תרבויות, קל יחסית לזהות בכל הנוגע לרעיונות, למושגים, אידיאות, השקפות-עולם, או לגבי טעם-אישי בלבוש ובאוכל. קשה יותר להבחין בהם בכל הנוגע לרגשות: אהבה, שנאה, כעס וקנאה – נדמה והם נחלתם המשותפת של כל התרבויות. אנשים בסין, באנגליה ובפרו, מתאהבים, מתאכזבים, מרגישים בושה ואוהבים את ילדיהם, באופנים שנדמים לנו דומים, או אפילו זהים.
הסמינר הנוכחי עוסק ב'חמלה', שהיא הרגש המתעורר בנו לנוכח כאבו וסבלו של הזולת, תוך נסיון לבחון את מופעיה התרבותיים וההיסטוריים השונים והדומים: החל ממושג החמלה היהודי-נוצרי, שהופיע  בתרבות האירופית כמייצג של יחס אלוהי לבני-האדם; דרך המושג האתאיסטי-מודרני של הנטייה החברתית המולדת של האדם, כפי שהופיע אצל הפילוסופים הבריטיים במאה ה 18; והמשך במושג הבודהיסטי המיוחד של 'קורונה', אשר מדגים את המתח הפנימי בתפישה הבודהיסטית, הממליצה  על 'איון' של הרגשות, אך בו בזמן מחייבת את הבודהיסט ברגש אוניברסאלי של חמלה.
בסמינר ננסה להתייחס גם להיבט החברתי של החמלה, ולבחון את הקשר בינה לבין אקטיביזם חברתי, מחד, ובינה לבין פוליטיקה צינית, מאידך. 
הסמינר יתנהל כסדנא פתוחה. המשתתפים והמשתתפות יתבקשו לנהל 'מחקר אישי' בשאלה שמעניינת אותם בהקשרים לעיל, ולשתף את הקבוצה בממצאיהם.

06873305:	מסורת ביפן המודרנית: היבטים אנתרופולוגים
ד"ר עפרה גולדשטיין-גדעוני
Tradition in Modern Japan: An Anthropological Perspective 

הסמינר ידון בסוגיה של היחס למסורת ביפן מודרנית.  יבדקו הדרכים כיצד יפן כחברה מודרנית, בדומה לחברות אחרות מפעילה מניפולציות שונות ביחס למסורת. אחד הסוגים הבולטים של סוג יחס כזה הוא "המצאת מסורת" (invention of tradition). יחד עם כך ישנן אפשרויות נוספות של "משחק"  במסורות. בסמינר ייבדקו שימושים הנעשים במסורת בתחומי חיים שונים: תיירות, פסטיבלים מקומיים, חיפוש אחר יפן ה"אבודה", חתונות מסחריות. דגש מיוחד יינתן לנושאים של פוליטיקה של נוסטלגיה The politics  of  nostalgia ולמסחור מסורת. העיסוק במסורת ביפן מתקשר גם ליחסים המרתקים בין ה"יפני" ל"מערבי" ביפן בת זמננו. יחסים אלו יידונו בהרחבה במהלך הקורס. חומר הקריאה הוא בעיקרו חומר אנתרופולוגי ותינתן הדעת על גישה זו ביחס לחקר התופעה.

06873313:	סוגיות במחשבת סין המודרנית
ד"ר גדי ישי
Issues in Modern Chinese Thought

מורשת מחשבת סין לפני המאה העשרים, המפגש עם המערב והמשבר האינטלקטואלי בעקבותיו, תנועת הרביעי למאי ועד לדיון הנוכחי בסין בשאלות התרבות, ההומניזם, המדע, הרוחניות וטבע האדם.

06873362:	הרומן הסיני המסורתי
ד"ר מאיר שחר

בסמינר זה נקרא מבחר קטעים מתוך הרומנים הגדולים של תקופות מינג וצ'ינג  ובהם "המסע למערב", "על גדת המים", "שלוש הממלכות", "הלוטוס המוזהב" ו – "חלום ההיכלות האדומים". 
נבחן את היצירות בהן נעסוק הן מנקודת מבט ספרותית כיצירות מופת של הספרות הסינית (והספרות העולמית) והן כמקור לחקר החברה, התרבות והדת של סין הקיסרית.

הסמינר יתבסס על תרגומים אנגליים של הרומנים האמורים ואולם תלמידים הלומדים סינית יידרשו לקרוא בו גם מבחר של קטעים בשפת המקור הסינית.

06873358:	אהבת האל בהינדואיזם
ד"ר תמר רייך
Love of God – in Hinduism

האם ניתן לאהוב את האל? במסורת ההינדואית התשובה היא בדרך כלל כן. לאמונה באל עליון ואישי, ולזיהוי של המטרה הדתית העליונה עם האהבה לאל כזה (בהקטי) שורשים בתקופה הוודית אך היא באה לידי ביטוייה ההיסטורי המלא והמורכב בגל של תנועות בהקטי שסחף את הודו בימי הביניים ושינה את פני הנוף הדתי והתרבותי שלה ללא היכר. בסמינר נערוך מסע היכרות היסטורי דרך תנועות הבהקטי השונות ונתוודע עם מגוון צורות הביטוי הדתי שלהן: השירה, העלייה לרגל, עבודת האיקון האלוהי, התיאולוגיה והדרמה. מטרתנו תהיה להבין את השימושים המגוונים של אוהבי האל (הבהקטה)  במטאפורה של אהבה אנושית לגבי יחסם עם האל.

06873365:	סיפורים ומסרים פילוסופיים באופנישדות
ד"ר יוחנן גרינשפון

האופנישדות הם טקסטים מרכזיים ואפילו מכוננים בתרבות ההודית. המבנה היסודי של טקסט אופנישדי הוא סיפור שבמהלכו משמיע החכם את הפילוסופיה שעניינה מהות העצמי, (אטמן). 
במהלך הקורס תועלה השאלה בנוגע לזיקה שבין הסיפור ובין הפילוסופיה. במילים אחרות, תיבדק האפשרות שהסיפורים עוסקים במשבר האישי של גיבורים שונים המאפשר את התובנה העליונה.

06873366:	במקדש הלשון: שירה פילוסופית בסין
גב' סופי כץ

הקורס יעסוק בקשר שבין  הזרמים השונים של הפילוסופיה הסינית לבין יצירת השירה. בשיעורים נסקור תחילה את התורה הספרותית הסינית לגבי השירה, נתייחס לסגנונותיה השונים ולהתפתחות הכתיבה הפיוטית במהלך ההיסטוריה. לאחר מכן , נדון ברעיונות הפילוסופיים העיקריים אשר מאפיינים 
את הזרמים החשובים של הפילוסופיה הסינית (קונפוציאניזם, דאואיזם ובודהיזם) ונראה כיצד רעיונות אלה באים לידי ביטוי בשירה. במהלך הקורס נכיר את יצירותיהם הפיוטיות של פילוסופים ומשוררים סינים דגולים וננסה לענות על השאלה: האם רעיונות פילוסופיים המוצגים בשירים תואמים את הזרם המסוים אליו משתייכים מחברי השירים הללו, או שמא כוללים ראיה רחבה יותר  המאפיינת את תפיסת העולם המזרחית.

סמינרים סמסטר ב'

06873335: פוליטיקה וספרות ביפן המודרנית
גב' מריקו צ'וגיטה
Politics and Literature in Modern Japan 

נעסוק בקריאת ספרות ידועה מתקופת מייגי ועד היום, ובניתוח בעיות חברתיות ודילמות של סופרים, המשתקפות ביצירותיהם. הקורס מיועד גם להקניית ידע בסיסי בתולדות המחשבה המדינית והספרותית. על התלמיד לקרוא יצירות מתורגמות באנגלית או בעברית כהכנה לשיעור. בזמן השיעור יש קריאת קטעים קצרים ביפנית מן היצירות.

06873336:	רפואה כראי להיסטוריה בסין
ד"ר אסף גולדשמידט
Medicine as a Mirror for Socio-historical Changes

מטרת הסמינר לבחון כיצד ההיסטוריה של הרפואה יכולה לשמש בידינו כלי להבנה טובה יותר של החברה והתרבות הסינית.
בסמינר זה  נתמקד בנקודות שונות לאורך ההיסטוריה בהן חלו תהפוכות היסטוריות או שינויים ברפואה. ננסה לראות האם, ואם כן כיצד, שינויים ברפואה יכולים להצביע על שינויים במדינה, בחברה ובתרבות בסין.
בחלקו הראשון של הסמינר נדון בשלב הפורמטיבי של הרפואה בסין וכיצד גובשו הדוקטרינות הבסיסיות שלה קרי: תפיסת הגוף, הפיזיולוגיה וטיפול כמו אקופונטורה.
בחלקו השני של הסמינר נתמקד בתקופות שונות בהיסטוריה של הרפואה בסין ובבעיות שונות כמו מעמד הרופא, בריאות הציבור ומגיפות, נשים ורפואה ועוד.
ההשתתפות בסמינר תחייב את התלמידים בקריאה שוטפת, הגשת רפרטים וכתיבת עבודה מסכמת.

06873311:	מגשר מרקו פולו ועד הירושימה – יפן במלחמת הפסיפיק
ד"ר מירון מידזיני
From the Marco Polo Bridge to Hiroshima – Japan in the Pacific War

הסמינר יעסוק בתקופה 1937-1945, מתקרית מרקו פולו שבישר על פלישת יפן לסין ועד לכניעת יפן לאחר הטלת שתי הפצצות האטומיות על הירושימה ונגאסקי. תיבחנה הסיבות לכניסת יפן למלחמה נגד סין, השפעת ההתפתחויות במזרח אסיה ובארופה על שיקולי מנהיגות יפן, חלקו ותפקידו של הקיסר בהחלטות לצאת למלחמה, ההידרדרות לקראת מלחמת האוקיינוס השקט, הויכוח ביפן על המטרות והיעדים, תהליך קבלת ההחלטות הגורליות לתקוף את פרל הרבור וההחלטה להיכנע. כמו כן ייבדקו  המהלכים הצבאיים והדיפלומטיה היפנית לצאת מהמלחמה.
חובות התלמידים:
1. נוכחות בכל המפגשים.
2. השתתפות בדיונים.
3. כתיבת עבודה סמינריונית בהיקף של 30 עמודים לפחות בנושא שיאושר על ידי המורה.
4. קריאת חובה: בן עמי שילוני, תולדות יפן המודרנית. הוצאת שוקן, התשנ"ז

06873351:	דת יפן בראי האומנויות
ד"ר אירית אורבוך
Japanese Religion in the Mirror of the Arts

הסמינר ידון בהיסטוריה של דת יפן בראי האומנויות השונות שהתפתחו בה לאורך ההיסטוריה. הסמינר יעסוק ביחסי ההשקפות השונות בין ערכי דת, אומנות ואסתטיקה ביפן. בין הנושאים שיידונו: דת בראי הספרות, השירה, הציור, הפיסול, הארכיטקטורה, התיאטרון ואומנויות הבמה העממיות.

06183769:	רשומותיו של האדון לו: האנציקלופדיה הפילוסופית הראשונה בסין
פרופ' יואב אריאל

דיון וניתוח קטעים נבחרים מתוך האנציקלופדיה הפילוסופית הראשונה בסין: Lu-shi chun-qiu. האנציקלופדיה נתחברה בשנת 239 לפנה"ס, תחת חסותו של Lu Bu-wei – ראש הממשלה של מדינת Qi, תקופה קצרה ביותר לפני שזו הביסה את כל המדינות הפיאודליות ונהייתה למייסדת השושלת הקיסרית הראשונה בסין. האדון לו כינס תחת כנפיו הפטרוניות את גדולי המלומדים בסין של אותה תקופה ואלה נתבקשו לכנס לתוך האנציקלופדיה הנכתבת את כל רפרטואר הידע שהיה קיים באותה תקופה של סין העתיקה: פראקטיקות מדעיות, טכנולוגיות חקלאיות ורפואיות, אמונות דתיות, מנהגים פולקלוריסטיים, טכסים של חצר המלכות וטכסים פרטיים, תיאוריות פוליטיות, דיונים היסטוריים, ציטוטים וניתוח ספרותיים, מחשבות, דעות ורעיונות פילוסופיים. אנציקלופדיה זו היא המקור היחידי ממנו אפשר ללמוד ולנתח קווים מרכזיים באסכולות הפילוסופיות הסיניות של אותה תקופה מנקודת מבט חיצוני לאסכולה שעל הפרק: קונפוציאניזם, דאויזם, מואיזם, לגליזם, אסכולת השמות, אסכולת היין-והיאנג והאסכולות הרפואיות. על אף חשיבותה העצומה לא תורגמה אנציקלופדיה זו לאנגלית עד לשנת 2001, אך עתה, משהושלמה מלאכת התרגום הנפלאה של פרופ' ג'ון נובלוק (ז"ל) ושל פרופ' ג'פרי ריגל (יבל"ח) ניתן לקהל יותר נרחב של "חובבי סין" להתחמם כנגד אורה של האנציקלופדיה: רשומותיו של האדון לו. את זאת נעשה, כמובן, במהלך הסמינר.

06873355:	הקולנוע היפני
ד"ר צביקה סרפר
Japanese Cinema

הסמינר יעסוק בתבניות הנרטיביות היסודיות ובאסתטיקה הייחודית של הקולנוע היפני כדי לבחון את ההקשרים המסורתיים/תרבותיים של קולנוע זה. יבחנו סרטים שונים מכל תקופותיו של הקולנוע היפני, החל מסרטים של במאים קלאסיים, כגון קורוסאווה, אוזו ומיזוגוצ'י,  ועד לסרטיהם של במאים מודרניים, כגון מוריטה, איטאמי וקיטאנו.

06873360:	אמונה או תבונה: השקפות הודיות
פרופ' שלמה בידרמן

הסמינר יעסוק במתודות שונות של פרשנות דתית שפותחו בהודו. בעיקר ננסה להתחקות אחר אופנים שונים בהם אופיינה הפרשנות על ידי אסכולות פילוסופיות ובמעמדה בתהליך ההבנה, ההסבר והתובנה העצמית. רשימת קריאה תחולק לתלמידים בתחילת הסמינר. השתתפות בסמינר מותנית בעבודה שוטפת במהלכו, כולל כתיבת 3-2 עבודות קצרות.

06873364:	עיין ערך אהבה בספרות היפנית
גב' שונית שחל-פורת
Love and Erotica in Japanese Literature

אהבה וחשק, מין וארוטיקה הם נושאים שהעסיקו את הספרות היפנית מראשיתה. בקורס נערוך "מסע בזמן" בתקופה של יצר ויצירה, החל משעשועי האלים וכלה במתכוני האהבה של בננה יושימוטו ומאצ'י טווארה, משירי החיזור ועד "תמונות האביב" הארוטיות, מ"קיסרות האהבה" של תקופת היאן ועד "אימפריית החושים".

06873347:	הראמאיינה
ד"ר יגאל ברונר
The Ramayana

ערב הכתרתו ליורש העצר, כשההכנות לטקס כבר בעיצומן, נקרא הנסיך רמה במפתיע אל אביו. זה מבשר לו כי אימו החורגת כפתה עליו את הגלייתו מן הממלכה ואת הכתרתו של בנה, בהרטה, במקומו. רמה אינו מהסס. יחד עם אישתו סיטה ואחיו הנאמן לקשמנה הוא יוצא מיד לגלות של 14 שנה ביער, שם נחטפת סיטה ע"י מלך השדים, ראוונה. רמה משחרר אותה לאחר תלאות מרובות, בעזרת צבא של קופים, רק כדי לגרשה עם חזרתה לממלכה, כשהיא נושאת ברחמה את צמד תאומיו. כשאלה פוגשים בו מאוחר יותר, הם מספרים לו את סיפורם-סיפורו: הראמיינה.
בסיפור הזה, שסופר מאז אינספור פעמים בהודו ומעבר לה, נעסוק בסמינר תוך דיון בשאלות הבאות: מיהו רמה? אדם או אל? גיבור מושלם או דמות טראגית? מהי הרמאיינה? מה הופך אותה למרכזית כל כך בתרבות ההודית, לסיפור "שאף ילד הודי אינו שומע בפעם הראשונה"? מה היחס בין העיבודים השונים שלה לטקסט הסנסקריטי העתיק של וולמיקי? כיצד השתנה מעמדה בתרבות הודו לאורך הדורות ומה מקומה בהודו בת ימינו?